xml version="1.0" encoding="UTF-8"?


Il-Ġurnal Uffiċjali C 9/2020


| | | |
| --- | --- | --- |
| | | ISSN 1977-0987 |
| Il-Ġurnal Uffiċjali tal-Unjoni Ewropea | | C 9 |
| European flag | | |
| Edizzjoni bil-Malti | Informazzjoni u Avviżi | Volum 63 13ta' Jannar 2020 |

---

| | | |
| --- | --- | --- |
| Werrej | | Paġna |
| | IV   Informazzjoni | |
| | INFORMAZZJONI MINN ISTITUZZJONIJIET, KORPI, UFFIĊĊJI U AĠENZIJI TAL-UNJONI EWROPEA | |
| | Il-Parlament Ewropew | |
| 2020/C 9/01 | [Kontribut tal-LXII COSAC — Helsinki, mill-1 sat-3 ta’ Diċembru 2019](http://publications.europa.eu/resource/uriserv/OJ.C_.2020.009.01.0001.01.MLT.xhtml) | [1](#C_2020009MT.01000101.doc) |

---

| | |
| --- | --- |
| MT | |

---

IV Informazzjoni

INFORMAZZJONI MINN ISTITUZZJONIJIET, KORPI, UFFIĊĊJI U AĠENZIJI TAL-UNJONI EWROPEA

Il-Parlament Ewropew

| | | | |
| --- | --- | --- | --- |
| 13.1.2020 | MT | Il-Ġurnal Uffiċjali tal-Unjoni Ewropea | C 9/1 |

---

Kontribut tal-LXII COSAC

Helsinki, mill-1 sat-3 ta’ Diċembru 2019

(2020/C 9/01)

Ħatra u programm ta’ ħidma tal-Kummissjoni von der Leyen

| | | |
| --- | --- | --- |
| | (1) | Il-COSAC tifraħ lill-President Ursula von der Leyen u lill-membri tal-kulleġġ għall-ħatra tal-Kummissjoni Ewropea l-ġdida. Il-COSAC tqis li l-linji gwida politiċi tal-President von der Leyen jinkludu aġenda komprensiva u bbilanċjata għall-futur. Il-COSAC tosserva li ħafna mill-punti tal-aġenda huma ta’ natura urġenti, u l-parlamenti membri tal-COSAC jinsabu ħerqana li jibdew skrutinju kostruttiv tal-proposti konkreti tal-Kummissjoni fil-futur qrib. |

Konferenza dwar il-Ġejjieni tal-Ewropa

| | | |
| --- | --- | --- |
| | (2) | Fir-rigward tal-Konferenza dwar il-Ġejjieni tal-Ewropa, il-COSAC tosserva li kemm il-Parlament Ewropew kif ukoll il-Parlamenti nazzjonali, bħala l-pedament demokratiku tal-Unjoni Ewropea u minħabba l-kompetenzi istituzzjonali rispettivi tagħhom, jeħtieġ li jkunu involuti b’mod sħiħ. Il-COSAC tinnota li l-Parlament Ewropew u l-Parlamenti nazzjonali għad iridu jifformulaw il-pożizzjonijiet tagħhom, iżda kollha jistennew li jkollhom rwol fid-definizzjoni tal-objettivi, l-organizzazzjoni u l-implimentazzjoni tal-Konferenza dwar il-Ġejjieni tal-Ewropa. |

| | | |
| --- | --- | --- |
| | (3) | Il-COSAC tistenna li l-Parlament Ewropew u l-Parlamenti nazzjonali kollha fl-UE jkollhom numru adegwat ta’ rappreżentanti bi drittijiet sħaħ ta’ parteċipazzjoni fil-Konferenza dwar il-Ġejjieni tal-Ewropa, inkluż id-dritt li jressqu l-proposti. |

Qafas Finanzjarju Pluriennali

| | | |
| --- | --- | --- |
| | (4) | Il-COSAC titlob l-approvazzjoni tempestiva u sodisfaċenti tal-Qafas Finanzjarju Pluriennali (QFP) 2021–2027, filwaqt li tfakkar li l-adozzjoni tardiva tfisser dewmien fl-implimentazzjoni tal-miri strateġiċi tal-Unjoni Ewropea. L-isfidi ta’ politika kritiċi bħat-tibdil fil-klima u l-migrazzjoni jirrikjedu azzjoni kollettiva u kkoordinata, peress li l-ebda Stat Membru ma jista’ jaffrontahom waħdu. Il-COSAC tenfasizza l-ħtieġa li jsir progress sinifikanti fil-Kunsill Ewropew ta’ Diċembru 2019. |

| | | |
| --- | --- | --- |
| | (5) | Il-COSAC tosserva li l-miri strateġiċi tal-Unjoni, jiġifieri l-kompetittività, l-inkoraġġiment tal-innovazzjoni, il-politika dwar il-klima u l-bijodiversità, jikkonċernaw lill-Istati Membri kollha. Approċċ kostruttiv fir-rigward tal-QFP jirrikjedi li l-miri baġitarji nominali tal-Istati Membri kollha jkunu bbilanċjati mal-benefiċċji mistennija mill-investimenti miftiehma b’mod reċiproku fil-ġejjieni. Il-COSAC tfakkar li l-infiq agrikolu u dak b’rabta mal-koeżjoni huma parti minn dawn il-miri strateġiċi miftiehma u jitlob li tingħata attenzjoni xierqa lid-dettall ta’ politika biex jiġu żgurati livelli ta’ nfiq li jissalvagwardjaw il-koeżjoni tal-Unjoni, inklużi r-reġjuni ultraperiferiċi tagħha. |

| | | |
| --- | --- | --- |
| | (6) | Il-COSAC tosserva li l-adozzjoni tal-QFP tinvolvi qbil dwar rieżami tas-sistema tar-riżorsi proprji tal-UE. |

| | | |
| --- | --- | --- |
| | (7) | Il-COSAC tenfasizza l-ħtieġa ta’ mekkaniżmi ġodda u oġġettivi għall-protezzjoni tal-interessi finanzjarji tal-Unjoni meta dawn jiġu pperikolati b’nuqqas ta’ rispett għall-istat tad-dritt jew meta jkun hemm theddida sistemika għall-valuri minquxa fl-Artikolu 2 tat-Trattat dwar l-Unjoni Ewropea. Il-mekkaniżmi l-ġodda għandhom ikunu konformi mat-Trattati, iżidu l-valur l-arranġamenti eżistenti u ma jidduplikawhomx. Il-COSAC tenfasizza li l-Unjoni Ewropea hija komunità, fejn id-djalogu b’rispett reċiproku huwa r-regola u s-sanzjonijiet huma biss l-aħħar alternattiva għal meta jfallu d-djalogu u l-mekkaniżmi ta’ prevenzjoni. |

Id-Drittijiet Fundamentali u l-Istat tad-Dritt

| | | |
| --- | --- | --- |
| | (8) | Il-COSAC tfakkar li l-2019 timmarka l-għaxar anniversarju tat-Trattat ta’ Lisbona, u d-dħul fis-seħħ legali dirett tal-Karta tad-Drittijiet Fundamentali tal-UE. Filwaqt li tfakkar li l-Unjoni hija bbażata fuq il-valuri tar-rispett għad-dinjità tal-bniedem, il-libertà, id-demokrazija, l-ugwaljanza, l-istat tad-dritt u r-rispett għad-drittijiet tal-bniedem, inklużi d-drittijiet tal-persuni li jappartjenu għal minoranzi, il-COSAC tafferma mill-ġdid li dawn il-valuri huma normattivi għall-politiki kollha tal-Unjoni Ewropea. Fil-fehma tal-COSAC, l-istat tad-dritt huwa fundamentali għal-leġittimità tal-UE f’għajnejn iċ-ċittadini tagħha. Il-COSAC tfaħħar il-ħidma tal-Aġenzija tal-Unjoni Ewropea għad-Drittijiet Fundamentali u tapprova rwol b’saħħtu għall-Aġenzija fl-iżgurar tar-rispett għad-drittijiet fundamentali fl-eżerċizzju regolari tal-funzjonijiet tal-UE. |

| | | |
| --- | --- | --- |
| | (9) | Il-COSAC tosserva li ż-żamma tal-valuri tal-UE tirrikjedi viġilanza kostanti. Il-COSAC tqis li, peress li l-Istati Membri kollha impenjaw ruħhom, permezz tat-Trattat dwar l-Unjoni Ewropea, li jirrispettaw l-istat tad-dritt, kollha kemm huma għandhom jaċċettaw monitoraġġ trasparenti u imparzjali u rieżami bejn il-pari tal-kundizzjoni tal-istat tad-dritt fl-Istati Membri. Tali monitoraġġ diġà japplika għall-pajjiżi kandidati. Il-COSAC tafferma li meta n-nuqqasijiet fl-istat tad-dritt jipperikolaw il-funzjonament tas-suq uniku jew l-implimentazzjoni tal-politiki Ewropej, l-Unjoni u l-Istati Membri tagħha jkollhom bażi leġittima biex jitħassbu u jieħdu azzjoni xierqa. |

Strateġija ta’ Suċċess dwar il-Klima għall-Ewropa

| | | |
| --- | --- | --- |
| | (10) | Il-COSAC tieħu nota tal-konklużjonijiet tal-Konferenza Interparlamentari dwar it-Tibdil fil-Klima tas-6 u s-7 ta’ Ottubru 2019 f’Helsinki li tenniet l-impenn tal-UE għall-għanijiet tal-Ftehim ta’ Pariġi u enfasizzat l-urġenza tal-isfida tal-klima. Il-COSAC tinnota bi tħassib il-konklużjonijiet tar-Rapport Speċjali Nru 15 tal-IPCC, fejn huwa ddikjarat li t-tisħin globali għandu jinżamm għall-1,5 gradi biex tiġi evitata ħsara ambjentali irriversibbli. Il-COSAC tinnota li politika proattiva dwar il-klima se tkun vitali għall-kompetittività industrijali futura tal-Unjoni u l-kapaċità tagħha li ssostni l-koeżjoni soċjali u reġjonali matul l-adattament inevitabbli tal-mudelli ekonomiċi Ewropej. Il-COSAC tinnota li l-implimentazzjoni ta’ tali politika dwar il-klima teħtieġ investiment sinifikanti madwar l-Unjoni u miżuri xierqa biex tittaffa t-tbatija possibbli kkawżata mit-tranżizzjoni lejn mudell ekonomiku intelliġenti fil-livell klimatiku. |

| | | |
| --- | --- | --- |
| | (11) | Il-COSAC tistieden lill-Kummissjoni Ewropea u lill-Kunsill Ewropew iżommu r-rwol mexxej tal-UE fil-politika dwar il-klima billi jkomplu jaqdu rwol ewlieni u jsaħħu l-livell ta’ ambizzjoni tal-UE fil-politika dwar il-klima globali. Il-COSAC tinnota b’sodisfazzjon l-impenn tal-Kunsill Ewropew favur in-newtralità klimatika, li fil-fehma tal-COSAC għandu jkompli jiġi msaħħaħ b’impenn ta’ data fil-mira fl-2050. |

| | | |
| --- | --- | --- |
| | (12) | Il-COSAC tissuġġerixxi li l-Kummissjoni Ewropea tesplora l-użu tal-mekkaniżmu tas-Semestru Ewropew bħala għodda biex titħeġġeġ l-implimentazzjoni effettiva tal-miri klimatiċi kif ukoll l-objettivi ta’ żvilupp sostenibbli tal-Aġenda 2030 tan-Nazzjonijiet Uniti. |

| | | |
| --- | --- | --- |
| | (13) | Il-COSAC jiddispjaċiha dwar id-deċiżjoni ta’ rtirar tal-Istati Uniti mill-Ftehimiet ta’ Pariġi dwar il-Klima u tistieden lill-Kummissjoni u lill-Kunsill jieħdu l-passi meħtieġa biex jiżguraw kundizzjonijiet ekwi għall-intrapriżi Ewropej filwaqt li jżommu politika Ewropea ambizzjuża dwar il-klima. |

Ir-relazzjoni Futura tal-Unjoni Ewropea mar-Renju Unit

| | | |
| --- | --- | --- |
| | (14) | Il-COSAC tinnota b’dispjaċir kemm it-tluq imminenti tar-Renju Unit mill-Unjoni Ewropea kif ukoll il-fatt li ma għandna l-ebda ċertezza ta’ Brexit ordnat fuq termini miftiehma b’mod reċiproku. Il-COSAC tittama li wara l-elezzjonijiet ta’ dan ix-xahar, ir-Renju Unit finalment ikun f’pożizzjoni li jadotta pożizzjoni nazzjonali li tagħti lok biex isir progress. Il-COSAC tosserva bi tħassib li l-perjodu tranżitorju wara l-jum tal-Brexit li ġie miftiehem mill-Kummissjoni Ewropea u l-Gvern tar-Renju Unit ma tantx iħalli żmien biex tiġi nnegozjata r-relazzjoni futura bejn l-UE u r-Renju Unit. Il-COSAC tistieden lill-partijiet kollha jipproċedu bl-akbar effiċjenza u rieda tajba. Il-COSAC tibqa’ impenjata li tappoġġja l-eqreb relazzjoni futura possibbli bejn ir-Renju Unit u l-UE li tkun kompatibbli kemm mal-integrità tal-Unjoni kif ukoll mal-interessi taż-żewġ partijiet. |

---